Strah me da te volim

Strah me da te volim peti je studijski album sarajevske pop grupe Hari Mata Hari, kojeg je na kaseti i CD-u objavila zagrebačka diskografska kuća Jugoton 1990. Najprodavaniji je njihov album s kojim su ujedno doživjeli najveću popularnost na prostorima bivše Jugoslavije.

 O albumu 
Album otvara naslovna pjesma sa uvodom na sintisajzeru za kojim slijedi solo Arsena Ereša na tenor saksofonu. Komponirana je u umjerenom tempu pogodnom za ples i predstavlja jednu od tipičnih ljubavnih pjesama grupe Hari Mata Hari po kojima su i najpoznatiji. " Prsten i zlatni lanac" je živahna plesna pjesma (za koju je tekst napisao Mirsad Imamović) s prepoznatljivim stilom pjevanja Hajrudina Varešanovića uz primjese bosanske sevdalinke uz neobičnu i zanimljivu kombinaciju violinskog sola Nandora Nikolića s motivom madžarske narodne muzike uz upotrebu dvostrukog glisanda pri kraju melodijske linije. Za njom slijedi laganija pjesma "Ostavi suze za kraj" s mediteranskim štimungom uz primjese grčke muzike na akustičnoj gitari uz pjevanje i instrumentalnu pratnju na sintisajzeru sa zvukom harmonike koji podsjećaju na italijanske kancone izvođene na Festivalu u San Remu. "Lud sam za tobom" još je jedna plesna pjesma s malo diskretnijim primjesama bosanskohercegovačke muzike. A-stranu na albumu zatvara balada Ne budi me" uz kvalitetnu pjevačku interpretaciju Hajrudina Varešanovića i istaknutim sintisajzerom Adija Mulahalilovića. B-stranu otvara pjesma "Otkud ti k'o sudbina" kojom je nastavljena ista muzička formula u početnoj pjesmi na albumu, ali uz istaknutu akustičnu gitaru Ede Mulahalilovića. Naredne pjesme "Nek' nebo nam sudi", balada "Daj još jednom da čujem ti glas" i plesna "Sjeti se ljeta" postali su klasici ovog sarajevskog pop rok sastava koje redovno izvode na koncertima. "Sjeti se ljeta" je komponirana po uzoru na francuski flamenko sastav Gipsy Kings s istaknutom akustičnom gitarom, sintisajzerom i kastanjetama. Album se završava baladom "Zakuni se, oživi me" koju je komponirao Milorad Lukić, koji je ujedno i pisac teksta. Album "Strah me da te volim" predstavlja jedan od najzrelijih albuma ovog sarajevskog sastava uz izvrsne pjevačke izvedbe Hajrudina Varešanovića, te dobru instrumentalnu pratnju ostalih muzičara iz grupe Hari Mata Hari, kao i gostujućih muzičara. Ubrzo nakon njegovog objavljivanja, album je postigao veliki uspjeh kod publike, a sve pjesme postale su uspješni hitovi koji su se često mogli čuti na TV i radio stanicama bivše Jugoslavije.

 Snimanje i muzička ekipa 
Pjesme su snimane i miksane u studiju "JM" februara 1990. u Zagrebu. Autor tekstova za većinu pjesama na albumu je Fahrudin Pecikoza, a u saradnji sa Alkom Vujicom autor je tekstova za pjesme "Nek' nebo nam sudi" i "Daj još jednom da čujem ti glas", dok je autor teksta za pjesmu "Prsten i zlatni lanac" bio Mirsad Imamović. Muziku i aranžmane komponovali su Hajrudin Varešanović i Adi Mulahalilović, a izuzetak je zadnja pjesma na albumu "Zakuni se, oživi me" za koju je osim muzike Milorad Lukić i autor teksta. Edo Mulahalilović autor je teksta, muzike i aranžmana za pjesmu "Sjeti se ljeta". Kao gosti muzičari se pojavljuju Arsen Ereš (flauta i saksofon u pjesmama "Zakuni se, oživi me" i "Strah me da te volim"), Sanjin Karić (bas-gitara u pjesmi "Sjeti se ljeta"), Neno Jeleč (bas-gitara u pjesmi "Ne budi me") i Nandor Nikolić (violina u pjesmi "Prsten i zlatni lanac"). Prateći vokali bile su Izolda i Eleonora Barudžija. Dizajn za omot uradio je Davor Papić.

 Spisak pjesama  

 Članovi grupe 
Hajrudin Varešanović – vokal 
Izudin Kolečić "Izo" – bubnjevi 
Edo Mulahalilović – gitara 
Željko Zuber – bas 
Adi Mulahalilović – klavijature

 Reference 

Kategorija:Albumi Hari Mata Harija
Kategorija:Albumi iz 1990.
Kategorija:Albumi u izdanju Jugotona